als_Latn dik_Latn sag_Latn
Trajneri i skuadrës së Interit nuk mendon për rinovimin e kontratës, por kërkon që skuadra të shkojë te goli
Në prag të ndeshjes së sotme ndaj Livornos, trajneri i Interit, Valter Maxarri përgatit skuadrën për t’u rikthyer te fitorja dhe për të vijuar rrugën drejt Europës. Trajneri shprehet se nuk ka menduar ende për rinovimin dhe se marrëdhëniet me presidentin Erik Tohir janë shumë të mira.
- Përballë keni Livornon, ku Interi ka dhënë shumë lojtarë huazim
– Ne i testojmë gjithnjë ata, i ndjekim. Ne kemi shumë lojtarë, por në fushë luajnë vetëm 11, ndaj preferojmë t’i dërgojmë për t’u aktivizuar diku. Ndeshja me Livornon është mjaft e vështirë, pasi motivohen kur vijnë ekipe të mëdha.
- Të premten patët takimin me Tohirin. A dolët i kënaqur?
– Mora një konfirmim se jemi në harmoni të plotë mes nesh. Folëm për shumë gjëra. Nuk kam nevojë për stimuj, kur shkoj te një skuadër është sikur e kam timen. Presidenti i stimulon të gjithë, unë stimuloj veten time. Unë nevrikosem, ashtu siç ka ndodhur në dy takimet e fundit. Për rinovimin e kontratës nuk kam menduar. Djemtë e ndiejnë mjaft presionin dhe shpresoj që “era” të ndryshojë. Duhet të shënojmë më shumë, pasi rastet i krijojmë.
- Si e shpjegoni paraqitjen me hope të Guarin?
– Guarin është një lojtar i shkëlqyer, me të mirat dhe të metat e tij. Nëse e fus në lojë, ka një motiv. Por të gjithë lojtarët garojnë mes tyre për të fituar një ndeshje. Kohët e fundit kam bërë edhe “turnover”, madje edhe ndaj Livornos do të bëj zgjedhjet e mia. Fundi i kampionatit ka më shumë rëndësi dhe të shohim se si do të paraqiten të gjithë.
- A kanë frikë gjyqtarët të japin penallti për Interin?
– Nuk mendoj se është momenti për të vazhduar për të folur për këtë çështje. Ju të gjithë i keni parë gjërat. Në fund të sezonit do t’i sqarojmë të gjitha, kur të bëjmë edhe bilancin. “Të qeshësh apo të qash?”. Nuk më pëlqen të komentoj fjalët e presidentit.
- Milito, ka më shanse për të vazhduar me Interin?
– Të enjten luajti. Ai është një lojtar i Interit, gjithnjë në dispozicion. Kur ta shoh të arsyeshme do ta aktivizoj sërish.
- Po Hernanes, mendoni se është në maksimum?
– Në pjesën e dytë gjithnjë është në maksimum, ndaj nuk mendoj se kemi ndonjë problem me të, problem fizik. Çështja është t’i largojmë ato shqetësime që ka kur gjuan topin.
- Ekipi vazhdon të vuajë para portës. Çfarë prisni nga Ikardi?
– Nuk mendoj se detyrën për të bërë golin e kanë vetëm sulmuesit. Në një periudhë të sezonit ishim ekipi që shkonte te goli me më shumë lojtarë se kush skuadër tjetër. E rëndësishme është që ekipi të shënojë, nuk më intereson nëse atë e bëjnë sulmuesit. Në sulm, të vetmin që kam patur në dispozicion gjatë gjithë vitit ka qenë Palasio.
- Interi luan më mirë jashtë fushe
– Nuk është e vërtetë, pasi në “San Siro” kemi një publik që na ndihmon gjithnjë dhe kjo është gjithnjë e rendësishme. Kur luajmë mirë e krijojmë shumë raste, do të thotë që skuadra është në formë kudo.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn